
ՀՀ Շիրակի մարզ                                                          06 նոյեմբեր, 2025 թ.
Ք. Գյումրի, Վարդանանց հր.1                                        ժամը՝ 15։00

2025 թվականի նոյեմբերի 6-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում։ Նիստը վարեց Գյումրի համայնքի ղեկավարին փոխարինող  Ավետիս Առաքելյանը։
Հանրային  քննարկման  թեման՝ 
«Հայաստանի Հանրապետության տնտեսական և սոցիալական ենթակառուցվածքների զարգացմանն ուղղված Գյումրի համայնքի կողմից ներկայացվող 2026 թվականին իրականացվելիք  սուբվենցիոն  ծրագրերի վերաբերյալ» հանրային բաց լսում քննարկում:
Ավետիս Առաքելյան
· Հարգելի գործընկերներ, 
     Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին՝ gyumri@gyumri.am կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։
       Ծրագիր առաջին՝ «Գյումրի համայնքի կարիքների համար սոցիալական, բազմաբնակարան շենքի կառուցում՝ երկու փուլով», զեկուցող՝ Պարգև Հարությունյան:


Զեկուցող՝ Պարգև Հարությունյան (իրավաբանական բաժնի առաջատար մասնագետի ժամանակավոր  պաշտոնակատար)
· Հարգելի պարոն Առաքելյան, պարոն Մալխասյան, հարգելի ներկաներ, ձեզ եմ ներկայացնում 2026 թվականի Գյումրի համայնքի կողմից ներկայացվող սուբվենցիոն ծրագրերի հայտերից մեկը, որը կոչվում է «Գյումրի համայնքի կարիքների համար սոցիալական, բազմաբնակարան շենքի կառուցում՝ երկու փուլով»: Նախ Գյումրին՝ Հայաստանի երկրորդ խոշորագույն քաղաքը, սոցիալական և քաղաքաշինական խնդիրների առաջ է կանգնած: 1988 թվականի Սպիտակի երկրաշարժից հետո հազարավոր ընտանիքներ զրկվեցին իրենց բնակարաններից և մինչև օրս ապրում են ժամանակավոր տնակներում և վտանգավոր պայմաններում: 2008 թվականից հետո երկրաշարժից անօթևան մնացած ընտանիքների հերթացուցակում հաշվառված անձանց քանակը 4230 է, 2008-2021 թվականներին  բնակարաններով ապահովված ընտանիքների քանակը 3214 է: Այսինքն հաշվառված և երկրաշարժից անօթևան մնացած ընտանիքների թիվը՝ 1016: Վերջին տարիների Հայաստանի համահայկական հիմնադրամի կողմից կառուցվել է Գյումրի Մուշ 2 թաղամասում 4 բազմաբնակարան շենքեր՝ 86 բնակարաններով: Ի՞նչ է նախատեսվում ծրագրով: Ծրագրով նախատեսվում է կառուցել բազմաբնակարան շենքեր, որոնք կհամապատասխանեն բոլոր սեյսմիկ, էներգաարդյունավետ և քաղաքաշինական չափանիշներին՝ ապահովելով խոցելի խմբերի ՝ տարեցների,  հաշմանդամություն ունեցող անձանց, բազմազավակ ընտանիքների հատուկ կարիքները: Ծրագրի իրականացման արդյունքում  ակնկալվում են հետևյալ արդյունքները՝ նորակառույց բնակարանները  տրամադրվում են սոցիալապես անապահով ընտանիքներին, կառուցված և շահագործված կլինեն առնվազն 100 բնակարան, որոնք կբաշխվեն ըստ առաջնահերթության: Ծրագրի շահառուներն են Գյումրի քաղաքի 100 ընտանիքներից 370-430 բնակիչներ: Այս ծրագրով նախատեսվում է  բարելավել համայնքի ամենախոցելի խմբերի՝ անօթևան անձանց, սակավաշարժություն ունեցող անձանց, բազմազավակ ընտանիքների բնակարանային պայմանները: Ծրագրի ընդհանուր արժեքը՝ 1 միլիարդ 8 հարյուր միլիոն է, տևողությունը՝ 730 օր՝ սկսած 2026 թվականի ապրիլից: Համայնքի մասնաբաժինը  60% է՝  1 միլիարդ 80 միլիոն,  որից 390 միլիոնը՝ 2026 թվականին, 690 միլիոնը՝ 2027 թվականի համար:
Ավետիս Առաքելյան
· Հարցե՞ր, առաջարկություննե՞ր:
Երանուհի Սողոյան
· Դուք նշեցիք Մուշ թաղամասում, միայն այդտե՞ղ է կառուցվել, իսկ 58 թաղամասում, Անի թաղամասում չի՞ կառուցվել: 
Ավետիս Առաքելյան
· Մենք 2026-2027 թվականների  մասին ենք խոսում, որ ապագայում է կառուցվելու:
Երանուհի Սողոյան
· Տպավորություն է, որ նախկինում չեն եղել այսպիսի ծրագրեր, ներկայացնելիս կարելի է նաև նախորդ ծրագրերը նշել, օրինակ պարոն Բալասանյանի օրոք ևս իրականացվել են անօթևան ընտանիքներին բնակարաններով ապահովելու ծրագրեր:
Ավետիս Առաքելյան
· Ես հասկանում եմ Ձեր ասածը, դրա հիմքը նաև դրել է քաղաքապետ Վարդան Ղուկասյանը, 58-ի «Առդա» հիմնադրամի համար եք ասում:
Երանուհի Սողոյան	
· Այո, այո:
Ավետիս Առաքելյան
· Բայց մենք դրան չենք անդրադառնում:
Երանուհի Սողոյան
· Իսկ մենք՝ ներկաներս, կարող ենք իմանալ քա՞նի ընտանիք է ապահովվել բնակարաններով:
Ավետիս Առաքելյան
· Խնդիր չկա հարցում արեք, մենք սիրով տվյալները կտրամադրենք:
Երանուհի Սողոյան
· Լավ, շնորհակալություն:
Մարինե Դերբինյան
· Մի հարց կապված տարածքների հետ, որտե՞ղ պիտի իրականացվեն շինարարական աշխատանքները, միայն Մուշ 2 թաղամասում են իրականացվելու՞, իսկ 58 թաղամասը:
Պարգև Հարությունյան
· Այո, Մուշ 2 թաղամասում է կառուցվելու՝ զրոյից է կառուցվելու՝ հիմքից և դրա համար նախնական մոտարկված արժեքը մեր քաղշին բաժինը տվել է, 1 քառակուսի մետրի համար՝ 250-300 հազար ՀՀ դրամ, մոտարկված եղել է 1 միլիարդ 800 միլիոնի սահմաններում:
Մարինե Դերբինյան
· Քա՞նի շենքի մասին է խոսքը:
Պարգև Հարությունյան
· 2 շենքի՝ 4 հարկանի:
Ավետիս Առաքելյան
· Հարցե՞ր, առաջարկություննե՞ր: Չկան: Անցնենք հաջորդ հարցին, «Գյումրի համայնքի երկրորդային  21  փողոցների հիմնանորոգում»,  զեկուցող՝ Հարությունյան, համազեկուցող՝  Մանասյան:
Պարգև Հարությունյան
· Հաջորդ հայտը վերաբերում է Գյումրու 21 փողոցների հիմնանորոգմանը, որի ընդհանուր արժեքը կազմում է 2 միլիարդ 452 միլիոն 947 հազար դրամ, որից համայնքի կողմից ներդրվելու է  1 միլիարդ 471 միլիոն 768 հազար 200 դրամ, այսինքն 60% -ի չափով: Այդ 21 փողոցները հանդիսանում են երկրորդական փողոցներ,  ընդհանուր երկարությունը՝ 6681 մետր, 100 հազար 152 քառակուսի մետր, որից մայթերի մակերեսը կազմում է 34 հազար 936 քառակուսի մետր: Գյումրի համայնքի 2022-2026 թվականների հնգամյա զարգացման ծրագրում, բնակկոմունալ և շրջակա միջավայրի պահպանության ոլորտի կապիտալ ծրագրերում ներառված է փողոցների բարեկարգումը՝ ելնելով մի շարք առաջնահերթություններից.
1. Կենտրոնական փողոցները իրար միացնող հատվածները
2. Դեպի մանկապարտեզ տանող ճանապարհները
3. Դեպի դպրոց տանող ճանապարհները
         Ծրագրի սկիզբը՝ ապրիլ 2026 թվական, տևողությունը՝ 210 օր:
Ավետիս Առաքելյան
· Հարցե՞ր, առաջարկություննե՞ր: Չկան, անցնենք հաջորդին: «Գյումրի համայնքի Շիրակացի փողոցի 162 հասցեի պատմամշակութային շենքի վերականգնում և վերանորոգում», զեկուցող՝ Հարությունյան:
Պարգև Հարությունյան
· Մեր երրորդ հայտն է, Գյումրի համայնքի Շիրակացի փողոցի 162 հասցեի պատմամշակութային շենքի՝ ճերմակ հիվանդանոցի մասին է խոսքը: Ընդհանուր արժեքը 400 միլիոն դրամ է, որից 240 միլիոնը ներդրվելու է Գյումրի համայնքի կողմից: Նախնական, մոտարկված տարբերակով հիմնանորոգման դեպքում 1 քառակուսի մետրի արժեքը կլինի 300 հազար դրամ, իսկ ճերմակ հիվանդանոցը 1350 մետր է: Ծրագրով նախատեսվում է շենքի վերակառուցում, վերանորոգում՝ վերածելով այն ժամանակակից, բայց միևնույն ժամանակ պատմամշակութային արժեք ներկայացնող շինության: Այս մոդելով նախատեսվում է շենքում տեղակայել մի քանի համայնքային ենթակառուցվածքներ՝ մշակույթի, կրթության, երիտասարդության և սոցիալական ոլորտներից: Ծրագրի իրականացման արդյունքում կլուծվեն հետևյալ խնդիրները՝
1. Կապահովվի շենքի երկարատև անվտանգություն և լիարժեք ֆունկցիոնալություն:
2. Ոլորտները կկարողանան բարելավել իրենց ծառայությունների որակը, համագործակցել միմյանց հետ
3. Շենքը կդառնա ակտիվ հարթակ  մշակութային միջոցառումների, ցուցահանդեսների համար
4. Շենքը կդառնա ոչ միայն վարչական տարածք, այլ նաև համայնքի հավաքման, ստեղծարարության և ինքնաիրացման վայր
                 Ծրագրի սկիզբը՝ ապրիլ 2026 թվական, տևողությունը՝ 150 օր:
Ավետիս Առաքելյան
· Հարցե՞ր, առաջարկություննե՞ր:
Մարինե Դերբինյան
· Ինչպես հասկացանք, խոսքը վերաբերում է ճերմակ հիվանդանոցի շենքին, նախկինում ևս հանրային լսումների ժամանակ քննարկվել է այս հարցը, բայց այդ ժամանակ այլ ծրագրեր կային՝ հատկապես առողջապահության առումով, իսկ այժմ շեշտը դրվում է պատմամշակութային արժեքի վրա: Ի՞նչ փոխվեց ծրագրերի մեջ:
Ավետիս Առաքելյան
· Ասեմ, նախորդ ծրագրերը միանշանակ շարունակական են, ուղղակի լիցենզիայի հետ կապված մի փոքր խնդիրներ կային: Շենքը պատմամշակութային շենք է և կարիք ունի փրկվելու: Եթե Աստված տա կարողանանք այդ բժշկական կոմպլեքսի խնդիրը լուծենք և  հասցնենք մյուս տարի իր տրամաբանական ավարտին, ապա միանշանակ այդ գումարները կառավարության հետ բանակցելուց հետո կուղղենք մեկ այլ պատմամշակութային կառույցի բարեկարգմանը: Այս պահին մենք աշխատում ենք այն ուղղությամբ, որ շենքը չգնա փլուզման:
Մարինե Դերբինյան
· Պարոն Առաքելյան կմանրամասնեք ի՞նչ լիցենզիայի մասին է խոսքը:

Ավետիս Առաքելյան
· Առողջապահական լիցենզիայի մասին է խոսքը:
Մարինե Դերբինյան
· Ներդրողի թե՞…
Ավետիս Առաքելյան
· Ներդրողը պետք է դիմի, եթե չեմ սխալվում՝ քաղաքն էլ: Երկուսն էլ իրենց մասնաբաժինը պետք է ունենային, եթե ես չեմ սխալվում քաղաքապետը այդպես էր դրել, և այդ հիվանդանոցը պետք է ծառայեր քաղաքի անապահով խավի կարիքները հոգալուն:
Մարինե Դերբինյան
· Մի նշում էլ անեմ, մի քանի ներդրողների մասին է խոսքը թե՞…
Ավետիս Առաքելյան
· Կոնկրետ այս պահին` մեկ:
Մարինե Դերբինյան
·  Կասեք ո՞վ է:
Ավետիս Առաքելյան
· Ոչ:
Մարինե Դերբինյան
· Գաղտնի՞ք է:
Ավետիս Առաքելյան
· Տա Աստված, ստացվի, կբարձրաձայնենք: Ուրիշ հարցե՞ր:


Երանուհի Սողոյան
· Պարոն Առաքելյան, ենթադրենք, ուղարկում եք ծրագիրը կառավարություն հաստատվում է, ու նաև գալիս է մյուս ծրագիրը հիվանդանոցի հետ կապված, այդ դեպքում ի՞նչ խնդիրներ կարող են առաջանալ՝ ելնելով այդ փոփոխություններից: Կառավարությունը կհամաձայնի՞ այդ փոփոխություններին, եթե սուբսիդավորում է իրականացվելու պետական բյուջեից: Քաղաքը կունենա՞ խնդիր:
Ավետիս Առաքելյան
· Այդ դեպքում կառավարության հետ մենք բանակցում ենք ու մենք ներդրումներ էլ չենք անում, ով որ հիվանդանոցը պետք է կառուցի նա է անում: Այստեղ ոչ մենք ենք տուժում ոչ կառավարությունը: Երկկողմանի գումարները տնտեսում ենք և առաջարկություն ենք անում այլ շենքի վրա ուղղենք գումարները:
Երանուհի Սողոյան
· Այդպիսի քա՞նի շենք կա:
Ավետիս Առաքելյան
· Շատ չեն։ Ճիշտն ասած՝ մեծ շենքերի առյուծի բաժինը գտնվում է պետական հաշվեկշռում՝ պետգույքի հաշվեկշռում։ Ես նաև ուզում եմ օգտվել առիթից և դիմել կառավարությանը, որպեսզի Գյումրի քաղաքին պատկանող գույքերը վերադարձվեն Գյումրու համայնքապետարանին։ Քաղաքապետարանը միանշանակ կարող է այդ գույքը ավելի լավ պահպանել և ներդրողների համար ավելի ճիշտ ուղղություններ ցույց տալ, քան հիմա, երբ դրանք գտնվում են կառավարության բալանսում։ Օրինակ կարող եմ բերել հիվանդանոցի շենքը․ այնտեղ Լոզանի համալսարանն է բացվել, բայց շենքը մինչ այժմ գտնվում է անմխիթար վիճակում։ Մենք շահագրգռված ենք, որ շատ ծրագրեր իրականացվեն և բարեկարգվեն շատ շինություններ մեր քաղաքում: Ուրիշ հարցեր կա՞ն, առաջարկություննե՞ր: Չկան: Համարում ենք հանրային լսումը փակված:
Նիստին ներկա էին 51 անձինք:

